ועדת החינוך והתרבות, כנסת 15, פרוטוקול מספר 464, 2002-05-28 10:00

זבולון אורלב: בוקר טוב, אני מקדם את פניכם בברכה ואני מתכבד לפתוח את ישיבת הוועדה בסוגיית מניעת עישון בקרב תלמידים.

זבולון אורלב: אנחנו נמצאים בשבוע המוקדש למאבק בעישון שנזקיו קשים וחמורים עד כדי סכנת חיים ותועלתו אפסית, אבל במסגרת ההתמכרויות, לצערנו קיימת גם התופעה הקשה הזאת.

זבולון אורלב: אנחנו מקיימים את הישיבה כדי שגם הכנסת וגם ועדת החינוך תצטרפנה למאבק הלאומי שמתקיים בנושא הזה הן על ידי משרד החינוך והן על ידי האגודה למלחמה בסרטן.

זבולון אורלב: נתחיל עם תלמידי בית הספר, מאיזה בתי ספר הגעתם לכאן?

דורית אלפי: אנחנו נציגי פרלמנט התלמידים, נמצאים כאן נציגי תלמידים המייצגים את בתי הספר בירושלים.

זבולון אורלב: אתם נציגי פרלמנט של הנוער הירושלמי?

דורית אלפי: נכון.

זבולון אורלב: איך נבחרים נציגים לפרלמנט?

דורית אלפי: כל בית ספר שולח שני נציגים לפרלמנט, אנחנו מקיימים מדי פעם ישיבות, בדרך הכלל נושאי הישיבות הם בנושא בריאות, כעת אנחנו עובדים על מניעת עישון בקרב בני נוער.

זבולון אורלב: מה אתם עושים לשם כך?

דורית אלפי: כל בית ספר לקח על עצמו פרוייקט והוא מיישם אותו בבית ספרו.

זבולון אורלב: מה החלטתם לעשות ב"קדמה"?

דורית אלפי: החלטתי לחרוג מגבולות בית הספר, אני משדרת ברדיו ברשת א' ואתמול העברתי שידור בין שעה וחצי ברדיו בנושא העישון בקרב בני הנוער.

זבולון אורלב: תלמידי "קדמה" הקשיבו לרשת א'?

זבולון אורלב: תלמידי קדמה מקשיבים לרשת ג' או לגלגל"צ.

דורית אלפי: משרד החינוך פרסם כרזות ופוסטרים בכל בתי הספר בירושלים, 171 במספר, ובהם הודיע על מועד התוכנית שלי, הייתה לזה חשיפה גדולה מאוד.

זבולון אורלב: מה דיברת בשידור, אני בעוונותיי לא הקשבתי.

דורית אלפי: בשידור היה פנל המורכב מחמישה תלמידים, שלושה מהם חברי הפרלמנט שהם נגד עישון, ושני בני נוער מעשנים שהם אינם חברי הפרלמנט.

דורית אלפי: במהלך השידור דיבר ד"ר דב תמיר, על השלכות העישון, דיברה פסיכולוגית וסיפרה מה גורם לבני נוער לעשן, ייעצה מה לעשות להורים של בני נוער מעשנים.

זבולון אורלב: מה אחוז המעשנים בכיתה שלך?

דורית אלפי: גבוה.

דורית אלפי: אנחנו 25 תלמידים בכיתה, אני מעריכה שכ-15 מהם מעשנים.

זבולון אורלב: את מרגישה שהפעולות שאתם מקיימים מועילות, שיפסיקו עישון או ימנעו מאחרים להתחיל לעשן?

דורית אלפי: בוודאי ומסיבה אחת פשוטה, שאת הפעולות הללו מובילים בני נוער.

זבולון אורלב: את מכירה אחד שהפסיק בזכות הפעולות שלכם?

דורית אלפי: קשה לראות תוצאות מיידיות בגלל שהפעולות התחילו לא מזמן, אבל בשידור שלי היה אפשר לשמוע ששני בני הנוער המעשנים החלו להסתייג מהעישון ולגלות סימנים של הפסקת עישון.

דורית אלפי: זה הורגש בשידור.

דורית אלפי: היתרון הוא שבני הנוער נאבקים בעישון וזה אחרת מכך שמבוגר מטיף לבן נוער להפסיק לעשן, חבר אומר לחבר להפסיק לעשן.

דורית אלפי: אני מאמינה שהפעולות ישפיעו ואנחנו נצליח להוריד את מספר התלמידים המעשנים ולמנוע התחלת עישון מהמועדים להתחיל בו.

זבולון אורלב: לפי דעתך יש משהו שעולם המבוגרים יכול לעשות כדי לצמצם ולמנוע עישון והוא לא עושה?

דורית אלפי: אני חושבת שעולם המבוגרים עשה די, אם זה פרסומות בטלוויזיה יחד עם שני כוכבים מסדרת הילדים "קטנטנות", אם זה שהוא יצא במבצע של הכיתה הלא מעשנת.

דורית אלפי: אני חושבת שעולם המבוגרים תרם את חלקו וכעת הגיע תור התלמידים.

זבולון אורלב: אומרים שישנה תופעה שעישון גם קשור לשתיית אלכוהול, זה נכון?

דורית אלפי: אני יודעת שהקשר ביניהם, שעישון ממכר וגם אלכוהול ממכר.

זבולון אורלב: אלה שמעשנים הם גם שותים?

דורית אלפי: לא בהכרח.

לי חצבני: כפי שאמרה דורית אלפי, כל בית ספר לקח על עצמו פרוייקט, כמובן שבית הספר פועל בתיאום עם מועצת התלמידים ומשרד החינוך.

לי חצבני: נושא הפרוייקט הוא על פי בחירת בית הספר, בית הספר שלי, קרי, בית הספר סליסברג בחר פרוייקט שבו בשבוע הזה בכל יום תבוצע פעילות מסוימת בנוגע לעישון, התלמידים יעבירו את הפעילות, הפעילות תכלול סקרים, מאמרים, פעילויות שמערבות את דעתם של התלמידים, פעילויות חברתיות המגבשות את התלמידים.

לי חצבני: בסוף השבוע הזה תתקיים מסיבה שגולת הכותרת שלה לא מעשנים, יהיה פיקוח מטעם התלמידים לוודא שלא מעשנים.

לי חצבני: בבית הספר יופיעו כרזות שהתלמידים הכינו כנגד העישון.

עירית גמיש: במסגרת הפרלמנט ביצענו פעולות רבות למניעת עישון, כמו כן עברתי בכל הכיתות בבית ספרי, בית ספר "זיו" וסיפרתי על נזקי העישון.

עירית גמיש: בעוד ימים מספר אנחנו נקרין סרט בנושא העישון.

עירית גמיש: כמו כן תתקיים תחרות על מנת למצוא לוגו מתאים נגד עישון, כמובן שהלוגו של הזוכה יתפרסם.

עירית גמיש: המדבקה שאתם רואים על רובנו בוצעה במסגרת הפרלמנט.

רות לקט: אני ממונה על הנושא במשרד החינוך מטעם השירות הפסיכולוגי, אני מברכת על היוזמה של מנח"י לשלב את הנושא של מניעת עישון במסגרת פרלמנט הנוער.

רות לקט: גישת המשרד היא, שתוכניות מניעת עישון הן חלק מהתוכנית הרחבה למניעת שימוש לרעה באלכוהול ובסמים, התוכניות מתחילות בכיתות ה' ו', למעשה ההעמקה בנושא נעשתה בשנתיים האחרונות.

רות לקט: בכיתות ה' ו' פיתחנו מרכז למידה מיוחד בתוכניות שמתאימות לתלמידים בכיתות ה' ו' ו-ז', בחטיבות הביניים פיתחנו תוכנית שנקראת "חופשי לנשום".

זבולון אורלב: מהם הנתונים, מספר המעשנים בקרב התלמידים בעלייה, בירידיה, יש נתונים ארציים?

רות לקט: יש נתונים, משרד הבריאות ידבר על הנתונים בהרחבה.

זבולון אורלב: לאיזה כיתות ושכבת גיל מתאימות התוכניות שלכם?

רות לקט: התמקדנו בכיתות ה' ו' ו-ז'.

זבולון אורלב: בכיתות ה' כבר מתחילים למנוע עישון?

רות לקט: כן.

זבולון אורלב: הם לא שוכחים את זה בכיתה י'?

רות לקט: אנחנו מחזקים זאת.

רות לקט: על פי המחקרים שקיבלנו מהסקרים השונים, ההתחלה היא בכיתות ה' ו' ויש קפיצת מדרגה בכיתות ט'.

רות לקט: אנחנו מבקשים מבתי הספר לחזק את הנושא בכיתות ט'.

רות לקט: בכיתות י' י"א זה כבר עוסק במניעה, כלומר, גם לסייע לילדים להפסיק להשתייך למעגל הזה, ולאלה שלא הצטרפו – לסייע להם להימנע מעישון.

זבולון אורלב: הנתונים בידי משרד הבריאות?

ענת שבתאי: כן.

יאיר עמיקם: כל הקמפיין להסברה שלנו מיועד לגילאים הללו בגלל הסכנה שאנחנו רואים בהתחלת הגיל הצעיר של המעשנים.

יאיר עמיקם: לפני שלושה ימים זכתה בתחרות הכיתה הלא מעשנת, שעשינו אותה במסגרת קמפיין הסברה לקראת היום ללא עישון – אני מודה לך על כך שבחרת ביום הזה לקיים את הישיבה הזאת, היום מצוין בישראל יום ללא עישון מכיוון שהיום הבינלאומי חל ביום שישי הקרוב, כיוון שזה יום שישי ולא ניתן לעשות הרבה פעולות, לפחות לא בתחום ההסברתי, הקדמנו זאת והיום מצוין בישראל "יום ללא עישון" – אגב, היום מונח בפני חברי הכנסת ושאר מקבלי ההחלטות, דוח שר הבריאות על העישון בישראל נכון לשנת 2002, הדוח הזה מונח היום על השולחן על פי חוק חובת דיווח בדבר הנזקים הבריאותיים הנגרמים מעישון מוצרי טבק, ומחייב את שר הבריאות אחת לשנה למסור דיווח לכנסת, אני מתכוון להגיש ליושב ראש את הדוח בסוף הישיבה.

יאיר עמיקם: לשאלת יושב ראש הוועדה לגבי מצב המעשנים, כעשירית מתלמידי כיתות ו'-י' 9.9% מעשנים לפחות פעם בשבוע.

יאיר עמיקם: כאשר קרוב ל-6% מתוכם מעשנים לפחות פעם ביום.

יאיר עמיקם: בקרב תלמידי כיתה י', רבע מהבנים, יהודים וערבים, מעשנים לפחות פעם בשבוע, בקרב הבנות 15% מעשנות.

יאיר עמיקם: בהשוואה בינלאומית של שיעורי העישון בגילאים האלה, ישראל מדורגת במקום ה-9 המכובד בקרב 27 המדינות שנרשמו בסטטיסטיקות בינלאומיות.

יאיר עמיקם: הגיל הממוצע של התנסות בסיגריה שלמה בקרב תלמידי כיתות ו'-י' הוא 12.5 שנים.

יאיר עמיקם: הגיל הממוצע של ילד או ילדה שמתחילים לעשן לפחות פעם בשבוע סיגריה שלמה הוא גיל 12.5, חצי שנה אחרי בת מצווה, חצי שנה לפני בר מצווה.

יאיר עמיקם: נתון אחר שמדאיג אותנו, שהמספרים האלה שאני מוסר לכם הוכפלו לעומת מה שהיה לפני 1994.

זבולון אורלב: זאת אומרת, תוך שמונה שנים יש הכפלה של המעשנים.

יאיר עמיקם: אנחנו מנתבים את רוב הקמפיין שלנו בשיתוף פעולה עם משרד החינוך בעניין הזה בגלל הגילאים הצעירים.

יאיר עמיקם: כמחצית מבני הנוער בכיתות ו'-י' שהתנסו אי פעם בעישון ממשיכים לעשן גם בהווה.

יאיר עמיקם: אני חושב שדי בנתונים האלה כדי להדליק את כל הנורות האדומות.

זבולון אורלב: לדעתכם יש בעיות בחקיקה שניתן לעשות?

יאיר עמיקם: כן, על שולחן ועדת הכלכלה מונחות מספר הצעות חוק, שהבולטות ביניהן זה האיסור לפרסם את העישון במוצרי טבק בעיתונות המודפסת, שכן בעיתונות אלקטרונית, קרי רדיו וטלוויזיה אין פרסום, ומכירה של מוצרי טבק לבני נוער, כאן אנחנו נתקלים בבעיות אובייקטיביות כמו למשל, מה עושים עם המכונות האוטומטיות לממכר סיגריות.

זבולון אורלב: אפשר לשאול את אותו הדבר לגבי משקאות חריפים.

יאיר עמיקם: ישנם חברי כנסת שטוענים שקשה לאכוף את זה וישנם כאלה המוטרדים מהמצב של העיתונות המודפסת.

זבולון אורלב: יש הצעת חוק בעניין איסור מכירה?

יאיר עמיקם: כן.

יהודית גידלי: אתה מדבר על איסור פרסום בעיתונות כתובה בכל העיתונים?

יאיר עמיקם: כן, בכל העיתונים וכתבי העת.

זבולון אורלב: מישהו יכול לומר לנו, האם נעשו מחקרים מדוע בני נוער מעשנים, מדוע הם מתחילים לעשן, מישהו עסק בסוגייה הזאת?

רות לקט: אני יכולה לומר, שבמחקר שאני עשיתי לתואר שני עסקתי בסיבות לעישון סיגריות ומצאתי כמה דברים שלא נמצאו בספרות שקשורים למעבר - ואחד מהם הוא ההישרדות, זאת אומרת, הנוער רואה בעישון הסיגריות במעבר לחטיבת הביניים כלי הישרדותי, שאומר, אני אגיע לגדולים ויש אלימות בבתי הספר, ברגע שאחזיק את הסיגריה אז אני חזק מול האחרים והם לא יפגעו בי.

רות לקט: סיבות אחרות שהן יותר שגרתיות, אולי פחות שגרתי, הדימוי שיש לילדים שכל המתבגרים מעשנים סיגריות ואם כל המתבגרים מעשנים סיגריות אז אני צריך לאמץ את ההתנהגות הזאת כדי להשתייך לקבוצה הזאת של הבוגרים בבית הספר.

רות לקט: הקונספציה הזאת משפיעה מאוד על אימוץ התנהגות.

רות לקט: סיבות אחרות, סקרנות, השפעת הקבוצה והחברה, הרצון להתנסות וכו'.

רות לקט: אבל חייבים לעבוד על שתי הנקודות שמניתי קודם במעבר לחטיבת ביניים.

ענת שבתאי: כשמסתכלים על נושא של התחלות עישון בקרב בני נוער, אנחנו מסתכלים על מכלול רחב של גורמים, חלקם מנתה רות לקט ואני רוצה להוסיף גורמים נוספים, יש מיתוסים שנתפסים סביב נושא הסיגריות כמו למשל: שהסיגריה מרזה, שהסיגריה מרגיעה, שלסיגריה יש אפקט חיובי על הגוף ולכן כדאי לי להתחיל לעשן – וזה כמובן לא נכון.

ענת שבתאי: יש גורמים נוספים וזה העניין של חיקוי, חיקוי מבוגרים, חיקוי אנשי תקשורת, של כוכבים, של שחקנים, שהם מודלים לבני הנוער ובני הנוער שואפים לחקות אותם, הרבה פעמים מדובר גם במודלים של הורים, אם יש הורים מעשנים בבית אז סביר להניח שגם הילדים יעשנו.

זבולון אורלב: בשמונה השנים האחרונות שיעור המעשנים בקרב נוער הוכפל גם כאשר מופעלות תוכניות, זאת אומרת שהתוכניות המופעלות לא מצליחות לצמצם את העישון בקרב בני הנוער.

ענת שבתאי: זה לא מדויק כי בעצם את רוב תשומת הלב הקדשנו בשנתיים האחרונות.

זבולון אורלב: את אומרת שאם נעשה בדיקה, בשנתיים האחרונות חל צמצום במספר המעשנים?

ענת שבתאי: אנחנו מקווים מאוד שנצליח, אנחנו מלווים מחקרית את כל הפעילויות שאנחנו עושים.

זבולון אורלב: זה המבחן האמיתי של התוכניות, לא רק לגבי יעילותם אלא גם לגבי המסה הקריטית שלהן, יכול להיות שהתוכנית מאוד יעילה אבל אין כסף.

זבולון אורלב: אם מדברים לגבי סמים – רות עוסקת גם בנושא הסמים – שם אנחנו יודעים שהאמצעים שהמדינה נוקטת בהם לא מצליחים להביא לצמצום השימוש בסמים.

רות לקט: אם כי בחטיבות הביניים המחקר החדש הראה, בשנתיים האחרונות שהתמקדנו בסמים, חטיבות ביניים, זה הגיל היחיד שיש ירידה בשימוש, כך שיש סימנים מעודדים.

זבולון אורלב: כלומר, זה המבחן האמיתי של התוכנית.

זבולון אורלב: אין לנו עדיין אינדיקציה לדעת אם כל הפעולות האלה הצליחו.

ענת שבתאי: אנחנו נדע זאת בשנים הקרובות.

זבולון אורלב: לא יהיה מאוחר?

ענת שבתאי: אנחנו עושים כל הזמן מחקר, אבל צריך לראות את ההשפעה לאורך זמן.

ענת שבתאי: הגילאים שבני הנוער מתחילים לעשן שהם גילאי חטיבות הביניים, אחוזי העישון נמוכים, נצטרך לבדוק לאורך זמן בניתור ארוך טווח את ההשפעות שיש.

זבולון אורלב: יש לך חתכים של האוכלוסייה המעשנת?

זבולון אורלב: יש מאפיינים, מדובר בתלמידים טובים, תלמידים גרועים, עולים חדשים, ותיקים?

ענת שבתאי: אנחנו מתרשמים שאין דפוס מסוים ואין אפיונים מסוימים.

זבולון אורלב: כמו כל הבעיות של אלימות, סמים, אלכוהול – אס"א.

יאיר עמיקם: לגבי מבוגרים, התשובה היא כן, יש קשר הדוק בין עישון לבין רמת ההשכלה.

זבולון אורלב: ככל שההשכלה גבוהה יותר כך אחוז המעשנים נמוך יותר?

יאיר עמיקם: נכון מאוד.

זבולון אורלב: מה אחוז המעשנים בקרב מבוגרים?

יאיר עמיקם: נע בין 27% ל-28%.

זבולון אורלב: אמרת שבכיתות היסוד זה נע סביב 9.9%, בכיתות י' – 15%, והנתונים האלה הוכפלו.

זבולון אורלב: בקרב המבוגרים 27%-28%.

זבולון אורלב: כלומר, בין סוף לימודי התיכון לבין תקופת הצבא, בטווח הגילאים 18-23 יש קפיצת מדרגה בקרב המעשנים מ-15% ל-25%.

ענת שבתאי: עניין נוסף שלא עלה סביב השולחן זה נושא חדש וזה עישון נרגילות, שכלל לא התייחסנו אליו.

ענת שבתאי: בסקר טלפוני שערכנו בתחילת השנה לפני שיצאנו בקמפיין הגדול שהזכיר יאיר עמיקם, עולה ש-40% בקרב בני הנוער בגילאי 12-18 התנסו בעישון של נרגילות.

ענת שבתאי: זה נושא שצריך להתייחס אליו.

רועי מרכזי: לגבי הנרגילות, גם משרד הבריאות הוציא נייר עמדה בנושא והוא מפיץ אותו כעת בקצב הולך וגובר.

רועי מרכזי: קיבלתי כמה פניות מהורים שמספרים לנו שלפעמים הם מעשנים נרגילות יחד עם ילדיהם.

רועי מרכזי: חוסר המודעות בקרב הציבור הרחב וגם בקרב ההורים של נזקי הנרגילה הוא עצום, יש חוסר מודעות בנושא.

רועי מרכזי: משרד הבריאות ומשרד החינוך יצטרכו לתת את הדעת לנושא הזה כי יש בורות אדירה בעניין.

עירית ליבנה: ראשית לסביבה התומכת, המאבקים שאנחנו מנהלים במשרד זה קודם כל נושא של הצוותים החינוכיים ואיפה המודלים שלהם, האם למורה מותר לעשן, אסור לעשן, יש כאן דילמות שאנחנו מעלים - - -

זבולון אורלב: אנחנו יודעים מה אחוז המורים המעשנים?

עירית ליבנה: לא.

עירית ליבנה: המורים הם כמו האוכלוסייה בישראל.

זבולון אורלב: אמר יאיר עמיקם, שככל שההשכלה גבוהה יותר, אחוז המעשנים פוחת.

עירית ליבנה: אחת הציפיות שלנו, לגרום לאיזשהו שינוי בקרב אנשי החינוך כדי שהם יוכלו להוות איזה שהיא דוגמה.

עירית ליבנה: בנושא אכיפת התקנות בציבור בכלל ובמוסדות החינוך בפרט, מה שאנחנו עושים במשרד עם צוות העובדים וסמנכ"ל משאבי אנוש במשרד החינוך זה לאכוף את התקנות האלה במשרד שלנו, בשילוט, בהתאמת מקומות המותרים לעישון בקרב עובדי משרד החינוך על כל שלוחותיו.

לימור סולומון: אנחנו יודעים מבני נוער שיש לא מעט בתי ספר שבהם יש פינות עישון לתלמידים, אני רוצה לשאול אם זה על דעת המשרד ומה המשרד עושה בעניין?

רות לקט: הוצאנו חוזר מנכ"ל חדש ובו הנחייה מפורשת וחד משמעית על איסור עישון – היום זה כבר לא רק חוזר מנכ"ל, מדובר באיסור מבחינה חוקית – לומר שיש אכיפה?

רות לקט: עדיין לא.

רות לקט: אנחנו מתחילים לגלגל איך אוכפים את העניין הזה, התגובות של התלמידים עם החיוכים מראה שכנראה לא אוכפים את זה עדיין.

קריאה: בבית ספרי כן אוכפים זאת, מנהלת בית הספר אוסרת על העישון.

זבולון אורלב: בבית ספר זיו יש פינת עישון?

עירית גביש: יש.

זבולון אורלב: בתיכון ת"א מותר לעשן?

נתנאל נחמי: כן, מחוץ לכותלי בית הספר או בפינות העישון.

זבולון אורלב: פינות עישון לתלמידים?

נתנאל נחמי: לתלמידים ולמורים.

זבולון אורלב: המורים מעשנים אתכם יחד?

נתנאל נחמי: כן.

זבולון אורלב: מה אחוז המעשנים אצלכם בכיתה?

נתנאל נחמי: כל בית הספר.

זבולון אורלב: מתקיימות אצלכם פעולות מניעה, הסברה?

נתנאל נחמי: לא.

עירית גמיש: ראשית, אצלנו בבית הספר אין פינת עישון, לא למורים ולא לתלמידים, אבל המורים מעשנים בחדר מורים.

עירית גמיש: התלמידים פתחו "מחששה" – מקום שכולם מתכנסים שם ומעשנים – והמנהלת שלי סגרה זאת.

עירית גמיש: שנית, אחת הסיבות שבני נוער מתחילים לעשן, הם רוצים להיות מקובלים בחברה, מדובר בחבר'ה שאין להם ביטחון, אני חושבת שעליהם צריך לעבוד.

איריס אפשטיין: "פיליפ מוריס" היא יצרנית הסיגריות הגדולה בעולם - יצרנית הסיגריות מרלבורו - אני חושבת שחלק מהנוכחים פה יהיו מופתעים לשמוע שלפיליפ מוריס אינטרנשיונל יש עמדה ברורה ומחויבות מאוד גדולה למניעת עישון בקרב בני נוער.

איריס אפשטיין: פיליפ מוריס עושה את זה כבר במשך הרבה שנים, כיום פיליפ מעורבת ביותר 130 תוכניות ביותר מ-70 מדינות למניעת עישון בקרב בני נוער.

איריס אפשטיין: פיליפ מוריס עובדת עם ממשלות ברחבי העולם, עם משרדי חינוך, עם משרדי תרבות לתוכניות חינוכיות.

זבולון אורלב: כמה כסף נתתם בישראל ועם מי אתם עובדים בישראל?

איריס אפשטיין: לפני שנה וחצי עשינו קמפיין בעיתונות בישראל - - -

זבולון אורלב: לא עם משרדי הממשלה?

איריס אפשטיין: לא, אבל אנחנו מאוד מעונינים לשתף פעולה עם משרדי ממשלה.

זבולון אורלב: מה מנע מכם להתקשר עם משרדי ממשלה?

איריס אפשטיין: פנינו מספר פעמים על מנת לקבוע פגישה, כעת תיאמנו כאן עם גברת רות לקט פגישה במשרד החינוך, אנחנו מאוד מעונינים בזה, יש לנו המון ידע בעניין, אנחנו מעונינים גם לתרום את הידע שלנו ממדינות אחרות, כמו שאמרתי, אנחנו מעורבים ב-130 תוכניות כאלה, וגם מעונינים להשתתף תקציבית במימון של פרוייקטים כאלה.

זבולון אורלב: שמעתי ביקורת מאוד קשה, שהפרסומת של סיגריות מרלבורו מעודדת עישון.

איריס אפשטיין: הפרסומת מיועדת אך ורק למבוגרים מעשנים, הפרסום של חברות הטבק מיועד להעביר מעשנים בין מותג טבק אחד לשני.

איריס אפשטיין: ברורה לי הגישה הצינית שיש לאנשים, אבל אנשים יהיו מופתעים לשמוע, אנחנו בעד חוק מינימום, ישבנו בכל הדיונים בוועדת הכלכלה ונשמח לראות בישראל חוק מינימום, חוק שאוסר מכירת טבק מתחת לגיל 18.

זבולון אורלב: בישראל עוד לא תרמתם לממשלה או לאגודה למלחמה בסרטן?

איריס אפשטיין: נשמח לשתף פעולה עם משרד החינוך במימון פרוייקט כזה.

יאיר עמיקם: נציגת פיליפ מוריס הכניסה בדבריה את המילה ציניות, אני חושב שדרושה מנה גדושה מאוד של ציניות לערב את פיליפ מוריס בדיון כזה, ביום כזה, מכיוון שהפרסומות שלהם מיועדות לא רק לקהל המעשנים, צעירים היום קוראים את העיתונות הארצית, הם הולכים על מסעות ג'יפים, מסעות שטח, אופנועים, ורוכבים על סוס, וילדים נחשפים לפרסומות.

יאיר עמיקם: אם אנחנו לוקחים את הנתון, ש-10,000 איש מדי שנה מתים בישראל מעישון, שחלק מהם זה כתוצאה מעישון של סיגריות שמייצרת פיליפ מוריס, אז זה תרגיל די שקוף לומר: אנחנו מוכנים לשתף אתכם פעולה רק בקמפיין לבני נוער.

יאיר עמיקם: אם זו לא צביעות, אני לא יודע מה זו צביעות, שלא לדבר על ציניות.

יאיר עמיקם: לא סתם משרדי הממשלה לא משתפים אתם פעולה נכון לרגע זה, ואני מדבר כרגע בשם משרד הבריאות.

זבולון אורלב: אני מוכרח לומר לך, שאני די שותף לדעתו.

זבולון אורלב: אנחנו לא ועדת כלכלה, אנחנו ועדת חינוך, הראייה שלנו היא לא ראייה כלכלית, היא ראייה חינוכית, היא ראייה יותר מוסרית ויותר ערכית.

איריס אפשטיין: אם יורשה לי שתי הבהרות לטענות שהועלו פה.

איריס אפשטיין: ראשית, אני לא רואה ציניות בדבריי, סיגריות זה מוצר חוקי שאני חושבת שאנשים מבוגרים שמודעים לסיכונים יכולים לבחור אם לעשן או לא, אני חושבת שזה מאוד לגיטימי שחברה תהיה לה מדיניות אחת לגבי מבוגרים בעוד שהיא תאמר שבני נוער לא מסוגלים לעשות את ההחלטה הזאת ותעשה כל פעילות ותתרום מכספה ומזמנה, חברת פיליפ מוריס מאוד מחויבת למניעת עישון בקרב בני נוער.

איריס אפשטיין: שנית, הנושא של פרסום בעיתונות, במדינת ישראל החוק מאפשר לפרסם היום אך ורק בעיתונות מבוגרים, לא בעיתונות נוער, בעיתונות מבוגרים לא מפרסים מוספי ספורט, פנאי ולא בידור, אין היום שימוש בבני אדם, בחיות בפרסומות.

איריס אפשטיין: הפרסום בעיתונות הוא בסך הכל של החפיסה בשם המוצר, ולכן אני חושבת שהטענות שהועלו כאן אינן מדויקות.

זבולון אורלב: גברת אפשטיין, אותי לא שכנעת, אני בכל זאת סבור, שתאגיד שמייצר סיגריות, הוא לא עושה זאת למטרות צדקה, הוא עושה זאת למטרות רווח, ומטבע הדברים, תאגיד שיש לו אינטרס מסחרי ואינטרס כספי, יש לו עניין להגדיל את מספר המעשנים.

זבולון אורלב: מאחר והיום אין חולק על כך שעישון הורג אנשים ואנשים מתים מעישון, לא תתפלי לדעת לא רק שאינני תומך, אני בהחלט מגנה ואני מוכן לצאת בתוקף נגד יצרני סיגריות למרות שזה מותר על פי החוק.

זבולון אורלב: לא כל דבר שמותר על פי החוק אני צריך לעזור לו ולתמוך בו.

נעמי ריפתין: בשנים האחרונות שינו את השיטה, שתלמידים מעבירים את הדברים לתלמידים ולא המורים, אני חושבת שלטווח הארוך יהיו תוצאות הרבה יותר טובות.

נעמי ריפתין: בשנים עברו, אנחנו המורים העברנו די בהטפה את הנושאים גם של העישון וגם של הסמים, היום אנחנו נותנים לתלמידים לעשות זאת ואני רואה בעצמי שההשוואה טובה יותר וזה מבורך.

רות לקט: ברשותך אני רוצה תיקון, פרוייקט העמיתים שלנו שרץ בארץ גם בעישון, לא אומר שהתלמידים פועלים בנושא לבד כי המחקרים אומרים שצריך גם את המבוגר, אלא שיש חלקים שהם מעבירים בגובה העיניים, אבל זה בהחלט משולב עם המסר של המורה וההורה.

רות לקט: הגישה שלנו היא לא גישת הפחדה אלא גישה של דיאלוג נכון ולא הטפה.

רועי מרכזי: זה עניין של מנהיגי דעה, תלמידים מכיתות ז'-ח' מגיעים לקורס הסברה בן יומיים.

זבולון אורלב: הואיל וכמו שפורט כאן, שחלק מהסיבות לעישון הן סיבות הקשורות בסביבת התלמידים, ברגע שהתרבות של סביבת התלמידים משתנה, היא זו שמניעה את ההליך הזה: אין את הלחץ החברתי לעשן, זה כבר לא מקובל ולא ראוי, ולכן אני חושב שהדברים שנאמרו על ידי גברת ריפטין וגברת רות לקט הם דברים נכונים, אלא הבעיה היא, אנחנו יושבים כאן ושואלים את עצמנו, זה נשמע טוב, אבל למה אחוז המעשנים עולה?

זבולון אורלב: זה דבר מאוד מטריד כמו ביתר התחומים שאנחנו עוסקים בהם, בעבריינות, סמים וכדומה.

תמיר עזרי: כמי שהיה שותף לפרוייקט העמיתים, אני יודע שהפרוייקט הזה הצליח, חלק מהתלמידים הפנימו את המסר והפסיקו לעשן.

זבולון אורלב: אתה מכיר חברים שלך שעישנו ובעקבות הפרוייקט הפסיקו לעשן?

תמיר עזרי: כן.

תמיר עזרי: אני מכיר בחורה מתוך הפרוייקט שנגמלה מסמים, אני יודע שזה בהשפעת הפרוייקט.

עפרה אבידור: אני רוצה לומר שאותו רציונאל עומד מאחורי הקמת פרלמנט התלמידים, שהקבוצה הזאת שמייצגת את הפרלמנט היא זאת שניתחה את הגורמים שמביאים נוער לעישון ואת הדרכים להגיע מנוער לנוער ולדבר בגובה העיניים ולבצע פעולות שלא תיראנה בעיני הנוער כפעולות מיסיונריות שנעשות על ידי עולם המבוגרים שבחלקו מעשן בעצמו, אלא מנוער לנוער, ואנחנו באמת מאמינים ברציונאל הזה שיהיה אפקטיבי יותר.

יאיר עמיקם: בהמשך לכל מה שנאמר כאן, שני הקמפיינים האחרונים שלנו שזכו להצלחה רבה היו מבוססים על עדויות של בני נוער ורק בני נוער, לא שחקנים.

זבולון אורלב: מתי תדעו לפי הנתונים אם התוכניות מועילות או לא מועילות?

ענת שבתאי: כבר בסוף השנה אנחנו יוצאים בסבב השני של המחקר ואנחנו מתכוונים לעשות מחקר אורך גם במהלך השנה הבאה, כך שיהיה לנו ניתוב של השנה הזאת והשנה הבאה.

ענת שבתאי: כבר מסתובבים בשטח הסוקרים מאוניברסיטת בר-אילן - - -

זבולון אורלב: בכל זאת, מתי יהיו הנתונים הראשונים?

ענת שבתאי: בסוף השנה הנוכחית יהיו הנתונים אודות השנה, בשנה הבאה יהיה המשך.

זבולון אורלב: תבטיחו לשלוח לנו את הנתונים?

ענת שבתאי: בהחלט.

זבולון אורלב: אנחנו מקדישים ישיבות רבות בנושאים של אס"א, זה מאוד מטריד אותנו, לצערנו בסוגיות הללו אנחנו מככבים במקום גבוה בעולם, לא רק בנושא העישון, כפי שאמרת מקום תשיעי בעולם, בנושא אלימות לצערי אנחנו במקום יותר גבוה בעולם, באינדיקציות מסוימות אפילו במקום ראשון בעולם המערבי.

זבולון אורלב: לכן זה מאוד מטריד אותנו בפרט שאנחנו יודעים שכל התופעות האלה הן בעצם סימפטומים, הן לא העילות, הן לא הסיבות, הן התוצאות.

זבולון אורלב: עישון הוא לא העילה, עישון הוא התוצאה.

זבולון אורלב: התמכרות לסמים היא תוצאה.

זבולון אורלב: אלימות זה תוצאה.

זבולון אורלב: אלכוהול זה תוצאה לסביבה ולקהילה שיצרה כאלה תנאים שהתופעות האלה לא נמנעו, ולכן מקדישים לזה הרבה מאוד מאמץ.

זבולון אורלב: בסמים, המדינה הקימה רשות למאבק בסמים, בטבק ואלכוהול אין רשות ממשלתית אחת שהיא מתאמת את כל המאבק הזה שיש לו נגיעות למשרדים רבים מאוד.

זבולון אורלב: יכול להיות שהגיע הזמן לחשוב על מאבק יותר מתואם בין כל הגורמים לרשויות המקומיות ועוד גופים ציבוריים שמעורבים בעניין.

זבולון אורלב: אני רוצה להודות מאוד לפרלמנט, אומנם בצעירותי לא הייתי חבר פרלמנט, אבל היום אני חבר פרלמנט, אולי זה אות שמעיד לבאות, מי שפרלמנטר צעיר אולי יהיה גם פרלמנטר מבוגר.

זבולון אורלב: אני רוצה להודות ולהעריך את הפעולה שעושים התלמידים, לאחל לכם הצלחה ולומר לכם, לרעיון שאתם תהיו שותפים לאחריות, אנחנו בהחלט רואים ברעיון הזה רעיון חיובי.

זבולון אורלב: אני רוצה גם לברך את יתר הגורמים שעוסקים בנושא, משרד החינוך, משרד הבריאות, עיריית ירושלים, האגודה למלחמה בסרטן וכל אלה שקשורים בעניין הזה.

זבולון אורלב: הוועדה מאוד מודאגת מהנתונים, הנתונים מאוד מטרידים ומדאיגים, אני מודה שלא הייתי מודע להם, בוודאי נשקול מה לעשות.

זבולון אורלב: אני מאחל לעצמנו שהתוכניות שכרגע מופעלות יראו שהן אפקטיביות במידה הזאת שהן מצמצמות, הן יוצרות תהליך שונה במקום גידול בתופעה ובהיקף, אני מקווה שנראה הפחתה וצמצום בהיקף המעשנים בקרב בני הנוער.

זבולון אורלב: שיהיה יום ללא עישון מוצלח.

זבולון אורלב: אני מודה לכם, הישיבה נעולה.